Guvernul Nehammer al Austriei duce o politică absolut străină de interesele europene, dar pe placul Federației Ruse, a declarat eurodeputatul Eugen Tomac, liderul PMP, joi, la Știrile B1 TV prezentate de Gabriela Mihai.
Întrebat despre scrisoarea adresată responsabilului pentru implementarea sancțiunilor UE, eurodeputatul a explicat: "Considerăm că Uniunea Europeană nu poate fi credibilă și nu le poate cere partenerilor săi să implementeze măsurile de sancțiuni ce se regăsesc în cele 11 pachete de sancțiuni pe care le-a stabilit Comisia Europeană".
"De aceea, am solicitat reprezentantului special pentru implementarea sancțiunilor să verifice dacă Austria respectă regimul sancțiunilor, întrucât observăm o chestiune absolut scandaloasă, întrucât politica Uniunii Europene este de a reduce dependența de gazul rusesc și a întrerupe cooperarea comercială cu acest stat terorist, observăm că în ultimii ani Austria și-a dublat schimbul comercial cu Rusia, lucru inacceptabil", a continuat Eugen Tomac.
"Viena în continuare alimentează regimul Putin cu bani și, din acest punct de vedere, există suspiciuni destul de puternice că Austria, de fapt, nu respectă sancțiunile, în condițiile în care Uniunea Europeană a stabilit că nerespectarea sancțiunilor impuse Rusiei constituie infracțiune", a adăugat el.
"Noi considerăm că există indicii destul de puternice care ne îndreptățesc să cerem o anchetă din partea Comisiei în ceea ce privește guvernul Nehammer tocmai pentru că în momentul de față acest guvern duce o politică absolut străină de interesele europene, dar pe plac Federației Ruse. Evident că, dacă se va constatat că acest guvern a încălcat regimul de sancțiuni, atunci se consideră infracțiune și evident că ancheta va propune măsuri destul de dure, inclusiv cu consecințe financiare puternice pentru Viena", a mai spus eurodeputatul Eugen Tomac.